Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 379/10/4403	Nitra, 22.3.2013
EEČ : 2-32-48-2013

U Z N E S E N I E

Trestná vec:	obvinený XXXXX 
Zločin:	Legalizácia príjmu z trestnej činnosti podľa § 233 odsek 1 písmeno a, písmeno b, odsek 2 písmeno b Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od presne nezisteného dňa mesiaca marec 2010 do 09.04.2010 si do vopred prenajatých priestorov nachádzajúcich sa v Nitre - Lužianky, na ulici Rastislavovej v areáli bývalej spoločnosti Ferenit, ktoré si prenajal za účelom opravy motorových vozidiel priviezol, premiestnil alebo inak si zadovážil alebo držal, uschovával osobné motorové vozidlo zn. VW Multivan, farby modrej tmavej metalízy, VIN: WV2ZZZ7HZ4H046118 väčšej hodnoty, ktoré bolo odcudzené neznámym páchateľom na území Rakúskej republiky v období od 15.03.2010 do 16.03.2010 a to s úmyslom zatajiť existenciu tohto motorového vozidla, zakryť jej pôvod v trestnom čine, zmariť jej zaistenie pre účely trestného konania, prípadne jej prepadnutie alebo zhabanie a týmto zabezpečiť pre seba alebo iného väčší prospech,

lebo je trestné stíhanie neprípustné podľa § 9 odsek 1 písmeno d

Odôvodnenie:
	Uznesením povereného príslušníka PZ OR PZ, Úradu justičnej a kriminálnej polície v Nitre ČVS: ORP-1163/1-OSV-NR-2010 zo dňa 01.06.2010 bolo v zmysle § 199 odsek 1 Trestného poriadku začaté trestné stíhanie vo veci prečinu podielníctva podľa § 232 odsek 1 Trestného zákona na horeuvedenom skutkovom základe. Vyšetrovateľ OR PZ, Úradu justičnej a kriminálnej polície v Nitre pod spisovou značkou ČVS: ORP-995/2-OVK-NR-2010 vydal dňa 02.07.2010 uznesenie podľa § 206 odsek 1 Trestného poriadku, ktorým vzniesol obvinenie XXXXX pre zločin legalizácie príjmu z trestnej činnosti podľa § 233 odsek 1 písmeno a), písmeno b), odsek 2 písmeno b) Trestného zákona, ktorého sa mal dopustiť na horeuvedenom skutkovom základe. 
V priebehu prípravného konania boli do spisového materiálu zabezpečené výsluchy svedkov XXXXX a XXXXX. Na základe uznesení vyšetrovateľa PZ boli do konania pribratí znalci z odboru cestné vozidlá Ing. Josef Veverka pre potreby stanovenia všeobecnej hodnoty osobného motorového vozidla zn. VW Multivan, farby modrej tmavej metalízy, VIN: WV2ZZZ7HZ4H046118 a tiež znalec z odboru metalografia za účelom vykonania metalografickej expertíznej skúšky so zameraním na zistenie výrobných čísiel karosérie predmetného vozidla, motora predmetného vozidla a prípadných zásahov do výrobného čísla karosérie, motora a prevodovky. 
V priebehu prípravného konania boli rovnako zabezpečené ďalšie listinné dôkazy a to predovšetkým fotodokumentácie, potvrdenia o zaistení veci, doklady od vozidla predložené jeho pôvodným vlastníkom, ako i správy o povesti a odpis registra trestov obvineného XXXXX. 
Dňa 19.12.2012 vyšetrovateľ PZ požiadal Matričný úrad XXXXX o zaslanie originálov úmrtného listu obvineného XXXXX. Zo zaslaného úmrtného listu bolo zistené, že obvinený XXXXX podľa knihy úmrtí Matričného úradu XXXXX, zväzok 77, ročník 2012, strana 2, por. číslo 1323 zomrel dňa 13.11.2012 v Nitre, pričom originál úmrtného listu tvorí súčasť spisového materiálu. 
Podľa § 233 odsek 1 písmeno a), písmeno b), odsek 2 písmeno b) Trestného zákona sa zločinu legalizácie príjmu z trestnej činnosti dopustí ten, kto príjem alebo iný majetok z trestnej činnosti v úmysle zatajiť existenciu takého príjmu alebo veci, zakryť ich pôvod v trestnom čine, ich určenie, či použitie na spáchanie trestného činu, zmariť ich zaistenie na účely trestného konania, alebo ich prepadnutie, alebo zhabanie, prevedie na seba alebo iného, požičia, vypožičia, prevedie v banke, alebo v pobočke zahraničnej banky, dovezie, prevezie, privezie, premiestni, prenajme, alebo inak sebe alebo inému zadováži, alebo drží, uschováva, ukrýva, užíva, spotrebuje, zničí, zmení, alebo poškodí a činom získa pre seba alebo iného väčší prospech. 
Podľa § 9 odsek 1 písmeno d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 
Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.
Mám za to, že vykonanými dôkazmi bolo preukázané, že sa stal skutok opísaný vo výrokovej časti tohto uznesenia a že tohto sa dopustil obvinený XXXXX. Vzhľadom ku skutočnosti, že obvinený XXXXX zomrel dňa 13.11.2012 v Nitre, o čom svedčí originál úmrtného listu Matričného listu XXXXX zabezpečený v spisovom materiáli, pričom trestné stíhanie je  v zmysle vyššie citovaných zákonných ustanovení neprípustné proti tomu kto zomrel, bolo potrebné rozhodnúť o zastavení trestného stíhania z dôvodu jeho neprípustnosti.
S poukazom na všetky vyššie uvedené skutočnosti som preto rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina LudvováJakubíková
prokurátorka